OBH 4541/1999.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása
	A kiskőrösi panaszos az állampolgári jogok országgyűlési biztosához intézett beadványában a Bánffy u. - Drégely u. - Vasút által határolt terület rendezetlenségét sérelmezte. Előadta, hogy a náddal, sással, gyomnövényekkel benőtt terület vonzza a kórokozókat és erős bűzt áraszt.
	Mivel a rendelkezésemre álló információk alapján az egészséges környezethez és a lehető legmagasabb szintű testi és lelki egészséghez való jog sérelmét kizárni nem lehetett, vizsgálatot indítottam. Eljárásom során megkerestem Kiskőrös Város Polgármesteri Hivatalának jegyzőjét, akitől az üggyel kapcsolatos álláspontjáról kértem tájékoztatást. Ezt követően a MÁV Rt. Pálya, Híd- és Magasépítményi Szakigazgatóságának vezetőjétől kértem felvilágosítást az érintett területen elvégzett kertészeti, karbantartási munkákról, továbbá a MÁV Rt-nek a terület jövőjére vonatkozó elképzeléseiről.

A megállapított tényállás
	Kiskőrös Város jegyzője 3765/1993. számú, 1993. június 25-én kelt határozatában a MÁV Szegedi Igazgatóságát, mint az ingatlan kezelőjét gyomtalanítást és rendszeres kaszálást magában foglaló folyamatos kertészeti munkák elvégzésére kötelezte.
	A jegyző 1997. december 29-én - mivel a helyszíni szemle alkalmával megállapította, hogy a terület ismét elhanyagolt állapotban van - pénzbírság kiszabását kilátásba helyezve, folyamatos karbantartási munkák elvégzésére hívta fel a kötelezettet.
	A város polgármesterének 1999. szeptember 14-én kelt levelében szerepel az a megállapítás, hogy "a Tisztiorvosi Szolgálat véleménye alapján a fertőzésveszély bekövetkezése is fennáll."
	Kiskőrös jegyzője 2000. február 10-én növényvédelmi szabálysértés miatt 20.000 Ft. bírságot szabott ki a MÁV pályagazdálkodási főnökére. A határozat indokolása szerint Kiskőrös Város közterület felügyelője tett szabálysértési feljelentést a MÁV ellen, mivel a vasútvonal, a Bánffy u. és a Drégely u. által bezárt terület gondozatlansága, elhanyagoltsága miatt ott elszaporodtak a növényi és állati veszélyes zárlati károsítók. A nagyranőtt gaz, parlagfű között sok a szemét.
	Bár a Pályagazdálkodási Főnökség 1999-ben 661 órát fordított a kiskőrösi állomás és környéke rendezésére, az eljáró hatóság álláspontja az volt, hogy az érintett terület karbantartására nem fordítottak elegendő munkamennyiséget, mert a terület elhanyagolt, ápolatlan, gondozatlan, rajta mindenféle vad vegetáció nő.
	A MÁV Pálya, Híd- és Magasépítményi Szakigazgatóság Területi Felügyeleti Osztályának vezetője levelében közölte, hogy 2000. április 20-án a területet megtekintette. (A helyszíni szemlén a panaszos is megjelent.) Megállapította, hogy a csapadékos időjárás következtében a területet a szokásosnál is több a víz borítja. Emiatt sok a béka, amely a leginkább zavarja a panaszost.
A területen a kezelő 2000 márciusában vegyszeres gyomirtást végzett. A szemle időpontjában a gaz nem volt magas. A terület rendezettebbé tétele érdekében a bokrok és a fák egy részének kivágását tervezték. Egyes helyeken a nád kiirtása a magas víz miatt nem lehetséges, mert az irtást végző dolgozókat nem lehet ingoványos területre beküldeni.
	A két utca mentén lakossági szemetet észleltek, melyet feltehetően a környéken lakók hordtak oda.
	Az osztályvezető közölte azt is, hogy a terület megosztása megtörtént kincstári és MÁV Rt. tulajdonra. Az ezzel kapcsolatos iratok engedélyezés alatt vannak a Közlekedési, Hírközlési és Vízügyi Minisztériumban. A földhivatali bejegyzés után az osztályvezető lehetőséget lát arra, hogy a területet felajánlják az önkormányzatnak.

Az ügy jogszabályi háttere
•	Az építésügyről szóló 1964. évi III. törvény 39. § (1) bekezdése értelmében az építési munkával kapcsolatban vagy annak következtében szükségessé vált munkálatok elvégzésére, továbbá az építmény jókarbantartására, felülvizsgálatára, felújítására, helyreállítására, átalakítására vagy lebontására, műemlék hatásának zavartalan érvényesülése érdekében elrendelt munkálatok elvégzésére a telek bekerítésére, illetőleg a kertészeti munkák elvégzésére - ha jogszabály másként nem rendelkezik - az ingatlan tulajdonosát (kezelőjét, használóját) kell kötelezni. (A jogszabály 1998. január 1-től hatálytalan.)
•	Az egyes szabálysértésekről szóló 17/1968. (IV.14.) Korm. rendelet 83. §-a szerint aki a) a mezőgazdasági és erdőgazdasági károsítók terjedésének megakadályozására, illetőleg elpusztítására vonatkozó kötelezettségét megszegi, b) a zárlati károsítókkal való fertőzés azonnali felszámolására vonatkozó kötelezettségét megszegi, c) a növényvédelemmel kapcsolatban elrendelt növényegészségügyi előírásokat, termelési, előállítási, csomagolási, raktározási, szállítási, felhasználási és forgalmi korlátozásokat megszegi, d) az emberi, valamint a hasznos állati és növényi szervezet megvédését szolgáló rendelkezéseket nem tartja meg, e) engedélyköteles terméket belföldi felhasználásra engedély nélkül forgalomba hoz vagy használ, f) engedélyköteles terméket jogszabályellenesen használ fel, harmincezer forintig terjedő pénzbírsággal sújtható. (A jogszabály 2000. március 1-től hatálytalan.)
•	A köztisztasággal és a települési szilárd hulladékkal összefüggő tevékenységekről szóló 1/1986. (II.21.) ÉVM-EüM rendelet 4. §-a úgy szól, hogy az egyes ingatlanok tisztán tartásáról az ingatlan tulajdonosa, kezelője, tartós használója, illetőleg haszonélvezője, másnak a használatában levő ingatlanok (ingatlanrészek, helyiségek) tisztán tartásáról pedig a használó, illetőleg - a bérleti jogviszonyból származó kötelezettsége szerint - a bérlő köteles gondoskodni.

Az érintett alkotmányos jogok
•	A Magyar Alkotmány 18. §-a deklarálja, hogy a Magyar Köztársaság elismeri és érvényesíti mindenki jogát az egészséges környezethez.
•	A 70/D. § (1) bekezdése kimondja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai
	A panaszos beadványában a Bánffy u. - Drégely u. közötti terület nagyfokú rendezetlenségét sérelmezte. A panasszal érintett alacsony fekvésű, belvizesedésre hajlamos terület a Kiskunhalasi Pályagazdálkodási Főnökség kezelésében van.
	A kezelő a terület gaztalanítását több alkalommal is elvégezte, ez azonban a problémát nem oldotta meg. Erre utal, hogy Kiskőrös Város jegyzője növényvédelmi szabálysértés miatt bírságot szabott ki. E határozatra az adott okot, hogy a terület elhanyagolt, gyomos, növényi és állati veszélyes zárlati károsítók búvóhelyéül szolgál. Az elszaporodó parlagfű túl azon, hogy a gondozatlanság látszatát kelti, a nyári időszakban allergiás megbetegedéseket is okoz, ezért irtása különösen indokolt.
	A jegyző gyomtalanítást és kaszálást magában foglaló kertészeti munkák elvégzésére kötelezte a kezelőt. A határozatban előírta azt is, hogy a munkákat folyamatosan kell végezni. A határozat értelmében tehát a kezelő a kertészeti munkákat nem alkalomszerűen, hanem folyamatosan köteles végezni. A folyamatos gyomtalanítás és kaszálás - ha a problémát teljesen nem is oldja meg - elősegíti, hogy a terület rendezettebb legyen.
	A panasz hatékony kezelését megnehezíti a terület kedvezőtlen elhelyezkedése, amely abból adódik, hogy alacsony fekvése miatt a víz ide folyik.
	A MÁV álláspontja az, hogy a környéken meg kell oldani a csatornázást, a vizet el kell vezetni megfelelő helyre, ami után lehetőség nyílik a végleges rendezésre. A terület helyén létesülhet park, vagy épülhetnének lakóházak, amennyiben a városrendezési terv erről rendelkezik. A terület feltöltése amellett, hogy igen költséges azzal is járna, hogy a csapadékvíz megrekedne az úton.
	Összességében megállapítottam, hogy a megnyugtató megoldás a terület végleges rendezése lenne. Az 1-1,5 hektáros terület teljes felszámolása jelentős anyagi erőforrást igényel. Amíg ez nem történik meg, a kezelő kötelessége a terület megfelelő, folyamatos karbantartása. Kedvezőnek ítélem, hogy 2000 márciusában vegyszeres gyomirtásra került sor.

Ajánlás
	A kialakult állapot - figyelemmel az ÁNTSZ szakvéleményére - veszélyeztetheti a környéken lakóknak az egészséges környezethez és a lehető legmagasabb szintű testi egészséghez való jogát, ezért az állampolgári jogok országgyűlési biztosáról szóló 1993. évi LIX. törvény 20. § (1) bekezdése alapján felkérem a MÁV Rt. Pálya, Híd- és Magasépítményi Szakigazgatóság Területi Felügyeleti Osztályának vezetőjét, hogy a jegyző határozatában foglaltaknak megfelelően gondoskodjon a terület folyamatos karbantartásáról, a kertészeti munkák rendszeres elvégeztetéséről.

Budapest, 2000. augusztus 8.

Gönczöl Katalin